  Григорий Фомин Анжелика Тихонова корреспондент 2022-тӥ арлэн нырысетӥ дас нуналъёсаз Удмуртиын 297 нылпиос вордӥськизы: 148 пиос но 149 нылъёс. Пӧлазы кык кыктоос. Со сярысь элькунысь тазалыкез утёнъя министерстволэн пресс-службаез ивортӥз. Кыктоос Ижкарысь 1 номеро элькун эмъюртлэн перинатальной центраз вордӥськизы. 4-тӥ толшоре Пермь шаерысь 27 аресъем нылкышно кык пи вайиз. Нош 5-тӥ толшоре Пичи Пурга ёросысь трос нылпиё семья эшшо кык ныллы узырмиз. 2021-тӥ арын, нырысь-валысь йылпумъянъёсъя, Удмуртиын 14 сюрс 602 пиналъёс югыт дунее лыктӥзы. 2020-тӥ арен ӵошатыса, со 47 нылпилы тросгес. Трос нылпиё семьяослэн лыдзы но йылӥз. Озьы, куинетӥзэ пиналзэс ваемъёслэн лыдзы 7,7 процентлы будӥз (3 сюрс 299 нылпи), ньылетӥ но со бӧрсьы нылпи ваемъёслэн – 21,8 процентлы (1 сюрс 238 нылпи). Нырысетӥ пиналзэс Удмуртиын улӥсьёс 29 аресозязы ваё (75,1 процентаз учыръёсы). Нош 1 процентаз учыръёсы – 40 арессэс ортчыса. Кыкетӥ пиналзэс 25-34 арескын вордо (67,7 процентаз учыръёсы), нош куинетӥзэ – 25-39 арескын (73,4 учыръёсы). Ньылетӥ но со бӧрсьы нылпизэс 2021-тӥ арын ӵемгес 30-40 аресъемъёс вайизы. Нош 173 учырын – 40 арессэс ортчемъёс. «Толсуре семьяямы ньылетӥез нылпимы вордӥськиз. Кема дӥсьтытэк улӥм, но али трос нылпиё семьяослы тросгес юртто, анай капитал но, пӧртэм тыриськонъёс но вань. Соосты басьтыны капчигес луиз»                                                                                  Наталья Перевощикова, Кияса ёросын улӥсь Удмуртиысь тазалыкез утёнъя министерстволэн ивортэмезъя, «Демография» йӧскалык ӵектос улсын ныло-пиё семьяослы юрттэтъёслы луыса, элькунын 35-39 аресазы нылпи вайись нылкышноослэн лыдзы йылӥз (17,3 процентысь 19,1 процентозь), озьы ик 40 арессэс ортчыса пиясьёслэн но (3,9 процентысь 4,3 процентозь). Нялтас вераса, 2021-тӥ арын 40 арессэс ортчемъёс 621 пинал вайизы (2020-тӥ арын – 576). Тодэ вайытом, 2022-тӥ аре потон уе Удмуртиын ньыль нылпи вордӥськиз. Тегъёс: Удмуртия демография нылпиос Ижкар вордскемъёс  